Demba Diopo stadionas
Demba Diopo stadionas (pranc. Stade Demba-Diop) – daugiafunkcis stadionas, stovintis Dakaro centre, Senegale. Dažniausiai naudojamas futbolo rungtynėms, įvairiems sporto ir kultūros renginiams. Jis yra kelių vietos klubų namų aikštė. Stadione įrengta žolinė danga, vakarų pusėje pastatyta dengta tribūna, telpa 15 tūkst. žiūrovų, kituose šaltiniuose nurodoma 30 tūkst. Administraciniame pastate įsikūrusi stadiono administracija ir federacijų bei sporto lygų būstinės. Diopo stadionas pastatytas 1963 m., jį atidarė Senegalo prezidentas Leopoldas Sedaras Sengoras. 1979 m. surengtas pirmasis Afrikos lengvosios atletikos čempionatas. 1992 m. stadionui suteiktas buvusio Mburo mero, Jaunimo ir sporto reikalų ministro Demba Diopo vardas. Politikas 1967 m. vasario 3 d. buvo nužudytas. 2017 m. liepos mėn. Diopo stadione įvyko tragiškas incidentas, per kurį žuvo 8 žmonės ir beveik 90 buvo sužeisti. Dėl prasidėjusių muštynių tarp klubų Stade de Mbour ir US Ouakam sirgalių ir policijos atsako ašarinėmis dujomis, buvo kilusi didelė spūstis, griuvo viena iš arenos sienų. Paminėta ir prasta statinio techninė būklė. Mėnesiui šalyje buvo uždrausti sporto ir kiti masiniai renginiai.